[Ποιητηκες Συλλογες](http://arisgavriilidis.gr/index.php/category/%CF%80%CE%BF%CE%B9%CE%B7%CF%84%CE%B7%CE%BA%CE%B5%CF%82-%CF%83%CF%85%CE%BB%CE%BB%CE%BF%CE%B3%CE%B5%CF%82/)

**«Ώριμα Στάχυα»**

8 March 2016

**Τριλογία**

Σ’ Eσένα

Σε περιμένω.

Το ξέρω πως θά ‘ρθεις,
ν’ αποδείξεις
την ύπαρξή μου,
να ολοκληρώσεις
το είναι μου.

Γλυκιά η προσμονή.
Ίσως περάσει καιρός.
Όμως το ξέρω.
Θα έρθεις!

Ζω,
για να σε περιμένω.
Έλα.

**Έλα κι εσύ**

Κάποτε
κάλεσα  τη Μάνα σου
κι Εκείνη ήλθε!

Τώρα ,
καλώ κι Εσένα
ώστε  ο κύκλος
να γίνει
Τέλειος.

Έλα κι εσύ
και άλλο
μην αργείς.

Εμείς
σε  καρτεράμε
και σ’ αγαπάμε.

**Ησύχασε**

Ησύχασε,
και άλλο  μη παραπονιέσαι.
Του μήνυσα  να  έλθει
με  το αεράκι.

Δεν γίνεται,
θ’ ακούσει
την πατρική φωνή.
Και θάρθει.

Μόνο που  τότε,
μη το μαλώσεις π’ άργησε
και μην του ιστορήσεις
το  πόσο το  προσμέναμε
μήπως και το πληγώσεις.
Μόν’  πες του πως έτσι, ξαφνικά,
εκεί που δεν το περιμέναμε
ήλθε
σαν όλα  τ’ άλλα.

Και πως εμείς,
πολύ χαρήκαμε βέβαια
σαν όλους δα τους άλλους.

Και τότε,
συ κι εγώ, τις αγωνίες τόσων χρόνων
στις φούχτες θ’  απιθώσουμε
θ’ αφήσουμε τον άνεμο
άχερα να τις πάρει.

Νίκη

Ανεβαίνω στον Όλυμπο.
Κάθομαι στο δρόμο του Δία.
Μα τα χέρια ορθάνοιχτα
χαιρετάω το Σύμπαν.

Η εικόνα μου ταξιδεύει
στις εσχατιές του Διαστήματος
με την ταχύτητα του φωτός.

Μυριάδες χρόνια αργότερα
όταν εγώ σκόνη αστρική
θα έχω γίνει
τα τηλεσκόπια
των μακρινών Γαλαξιών
θα συλλαμβάνουν
τον χαιρετισμό μου.

Και τότε θάχω
νικήσει το χρόνο
νικήσει το θάνατο!

**Αρμένισα**

Αρμένισα
στα γαλανά πελάγη
των ματιών σου.
Μα η γοητεία τ’ άγνωστου
μαγευτικού βυθού
με έθελξε κοντά του.

Κι ως βυθιζόμουν απαλά
στα νέρινα
άδυτα των αδύτων,
στην απαλάμη έσφιγγα
θυμίαμα ταπεινό
ένα καχύλι κόκκινο
κομμάτι
απ’ την καρδιά μου.

**Συνεύρεση**

Ο ρεσεψιονίστ αδιάφορος.
Εσύ έτρεμες.

Η ανυπομονησία του ξεκλειδώματος της πόρτας.

Τα υπολείμματα τσιγαρίλας του δωματίου
σαν όλα των φτηνών ξενοδοχείων.

Η βρύση έσταζε μονότονα.

Κοντανασαίματα, καυτός ιδρώτας, γαλήνη.

Ο τοίχος καθρέφτιζε το φως
Απ’ τη μισάνοιχτη πόρτα του λουτρού.

Κοιταχτήκαμε στα μάτια.

Τα στήθη σου ακόμη προκαλούσαν.

Στη γλώσσα μου αργόλιωνε
η γλύκα του φιλιού σου.

Ικεσία ασθενούς

Κύριε, μια χάρη μόνο σου ζητώ.
Σαν έλθει η Δευτέρα Παρουσία
κι οι σάλπιγγες της Κρίσεως ηχήσουν
κι οι πεθαμένοι όλοι αναστηθούν, σαρκίο
ξαναφορώντας το παλιό τους,
σ’ εμένανε να δώσεις νέο σώμα
κι όχι αυτό που έχω τώρα, το φθαρμένο
από τους πόνους,
τις αρρώστιες
και τις κακουχίες.

**Εκδρομή**

Ανεβήκαμε
στην κορυφή ενός κυπαρισσιού.
Ένα τριανταφυλλί σύννεφο
ξεκολλημένο από ‘να ονειρικό δειλινό
από αυτά που σε πλαντάζουν
ήρθε και μας πήρε ανάλαφρα
πάνω  στην πλάτη του.

Μας ταξίδεψε πάνω από
κόκκινες θάλασσες
κι εγώ σε έσφιγγα πάνω μου
μη μου γλιστρήσεις.

Μας απίθωσε πάνω
σ’ ερημική ακρογιαλιά
σπαρμένη με κίτρινη άμμο.
Μας υποδέχτηκε
ένας άγγελος του Τσαρούχη
παίζοντας φυσαρμόνικα.

Χορέψαμε βαλς.
Στροβιλιζόμενους
μας ρούφηξεν η θάλασσα
στο μυστικό βυθό της.
Μικρά καβούρια
κρατώντας αναμμένα κεριά
μας φώτιζαν το δρόμο.

Στο βάθος της υπόγειας σπηλιάς
ένα τεράστιο
φωσφορίζον στρείδι
μας κατάπιε.

**Στη Μαίρη Κ.**

Μια γλυκοφλόγα
από ‘να σιωπηλό
τζάκι που καίει
και σκορπά
μια θαλπωρή
και μια μελαγχολία.

Μέλι και θάλασσας αρμύρα
και ξωκλησσιού μεθυστική ευωδιά
ξεκόλλησες  από βυζαντινή αγιογραφία
ατρύγητο αμπέλι με βαριά
από τις ώριμες σταφυλορόγες
κλίματά σου.

Μικρό κορίτσι κι ώριμη γυναίκα
ταυτόχρονα
δεσμώτρια του εαυτού σου
και μάρτυρας
όμως μαζί
κι ηρώισσα
κι απελευθερωμένη.

Μονάχη πήρες το μακρύ
το μονοπάτι. Όμως,
στιγμή τη μοναξιά
μην αιστανθείς
και μη λιποψυχήσεις.
Σου παραστέκω συντροφιά
εδώ σιμά σου.

**Εωθινή προσευχή**

Σ’ ευχαριστώ
μητέρα,
φύση,
θεέ,
που μ’ έφερες
στο φως του άνω κόσμου
αποσπώντας με
από τα σκοτεινά τενάγη
της ανυπαρξίας
όπου προώρισμαι
να επιστρέψω
τω καιρώ τω δέοντι.

Ως τότε, απολαμβάνω
κάθε στιγμή, κάθε λεπτό
κάθε ώρα, κάθε μέρα,
κάθε μήνα, κάθε χρόνο της ζωής μου
δοξολογώντας σε.

**Ελεγεία στον Τάκη**

Σιωπηλή η πομπή τών που πέθαναν νέοι
πριν η σμίλη του χρόνου προλάβει να φθείρει
της νεότης το κάλλος,
στην ομίχλη του χρόνου μονάχη βαδίζει.

Κι έτσι αιώνια μένουν αγέραστοι, ωραίοι
μέσ’  τις μνήμες, για πάντα, τα μάτια φλογάτα,
μαλλιά λαμπερά και δέρμα στιλπνό,
και νυν και αεί
θαλεροί, σφριγηλοί και ακμαίοι.
Αέναοι, ακατάλυτοι, ιδανικοί εραστές.

Να, ο Αχιλλεύς, ο Πάτροκλος, ο Έκτωρ,
ο Λεωνίδας, ο Αλέξανδρος,

ο Ιησούς,

ο Παλαιολόγος,

η Ιωάννα της Λορένης

ο Μότσαρτ, ο Βαν Γκογκ

ο Ρήγας, ο Διάκος, ο Καραϊσκάκης

ο Μοντιλιάνι, ο Ρεμπώ, ο Μότσαρτ,

ο Έντγκαρ Άλλαν Πόε,

ο Τσε Γκεβάρα, ο Λόρκα,

ο Σαραντάρης, ο Καριωτάκης, ο Λαπαθιώτης,

η Ισιδώρα Ντάνκαν,

ο Γιάννης, Χρήστος, Κώστας, Γιώργος, Πέτρος,   Δημήτρης, Μανόλης, Βαγγέλης, Κοσμάς, Λευτέρης, Σπύρος, Παναγιώτης, Φώτης, Νίκος,  Αποστόλης, Κυριάκος, Αντώνης, Βασίλης, Σίμος,  Περικλής, Στέφανος, Θανάσης,  κι ο Ισαάκ, κι ο Γιόχαν, κι ο Τζων, κι ο Ίαν, κι ο Ζωρζ, κι ο Βιτόριο, κι ο Στανισλάβ, και ο Ιβάν.,

 ο Άρης, ο Λαμπράκης, ο Πέτρουλας, ο Διομήδης,

ο Τζων κι ο Μπομπ οι Κένεντι,

ο Τζαίημις Ντην, ο Έλβις και η Μέριλιν,

ο Μάρτιν Λούθερ Κινγκ και ο Πατρίς Λουμούμπα

η Γκραίης Κέλυ, ο Λένον

ο Ζαφείρης, η Ζίνα,

ο Άσημος, με τη θηλιά στο λαιμό,

ο Μάκης, με τα τρυπημένα χέρια

ο Πάνος με την φωτογραφική

ο Παύλος, με τα πράσινα μάτια
και τη μεγάλη καρδιά.

Κι ο Τάκης, των δεκαοχτώ χρονώ,
με μια σφαίρα στα στήθια…